Kel õnnestub piisav tase saavutada, võivad õnne proovida plaadimüügiga. Kuid teada on, et klassikalise kitarri plaatidega raha teha just väga kerge pole, ka omadega nulli tulla on raske, sest kogu protsess kava valikust, plaadi salvestamise ja tootmiseni on keerukas ja töömahukas. Kui aga plaadikastid sul ühel päeval ukse taga on, siis algab veelgi raskem osa - müük. Su plaat võib olla kuitahes hea, aga mitte keegi ei tea ju seda. Loota sellele, et kui ta vedeleb poodides, siis hakkab asi minema, on väga kahtlane. Su plaat pole ju poes ainus ja mõtle ise - kui palju satub päevas plaadipoodi just neid, keda huvitaks klassikalise kitarri muusika? Ja kui palju on nende hulgas inimesi, kes on valmis eksperimenteerima ja panema raha endale tundmatu mängija plaadi alla? Mida siis teha?